## Uredba o izmjenama i dopunama Zakona o platnom prometu u zemlji

### NN 23/1999 (9.3.1999.), Uredba o izmjenama i dopunama Zakona o platnom prometu u zemlji

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkoga doma Hrvatskoga
državnog sabora ("Narodne novine", broj 131/98), Vlada Republike Hrvatske
je na sjednici održanoj 4. ožujka 1999. godine, donijela

## **UREDBU**

### **O IZMJENAMA I DOPUNAMA ZAKONA O PLATNOM PROMETU U ZEMLJI**

Članak 1.

U Zakonu o platnom prometu u zemlji ("Narodne novine", broj 27/93) u
članku 5. stavku 1. riječi "i druge štedno-kreditne organizacije" zamjenjuju
se riječima "i štedno-kreditne zadruge", a riječi "i telekomunikacije"
brišu se.

U stavku 3. brišu se riječi "7 i".

Iza stavka 3. dodaje se novi stavak 4. koji glasi:

"Ovlaštene organizacije dužne su tijelima nadležnim za porezni odnosno
financijski nadzor, na njihovo traženje, dostaviti podatke o plaćanjima
s računa sudionika - pravnih osoba i fizičkih osoba koje obavljaju registriranu
djelatnost, za koje vode račune."

Članak 2.

Članak 6. mijenja se i glasi:

"Sudionici - pravne osobe i fizičke osobe koje obavljaju registriranu
djelatnost dužni su novčana sredstva voditi na računima kod ovlaštenih
organizacija i sva plaćanja obavljati preko tih računa.

Izuzetno od stavka 1. ovoga članka, pravne osobe i fizičke osobe koje
obavljaju registriranu djelatnost mogu plaćati gotovim novcem na način
i pod uvjetima koje propiše Hrvatska narodna banka".

Članak 3.

Članak 7. briše se.

Članak 4.

U članku 9. stavku 1. točka 2. mijenja se i glasi:

"2) prima u depozit sredstva s računa depozitara, depozite utvrđene
zakonom i sredstva na temelju posebnog ugovora;"

Iza točke 2) dodaju se nove točke 3) i 4) koje glase:

"3) vodi račune banaka i štedionica;

4) upravlja Hrvatskim sustavom velikih plaćanja;"

Dosadašnja točka 3) postaje točka 5).

U točki 5) riječi "i drugih štedno-kreditnih organizacija" zamjenjuju
se riječima "i štedno-kreditnih zadruga", a riječi "i telekomunikacija"
brišu se.

Članak 5.

U članku 10. stavku 1. točki 1) brišu se riječi "račune ovlaštenih organizacija"
i briše se točka zarez iza tih riječi.

Na kraju točke 3) dodaje se tekst "osim plaćanja koja se izvršavaju
putem Hrvatskog sustava velikih plaćanja;"

U točki 9) brišu se riječi "na računima ovlaštenih organizacija i",
a iza riječi "pravnih osoba" dodaju se riječi "i na računima fizičkih osoba
koje obavljaju registriranu djelatnost".

Točka 10) briše se.

Dosadašnje točke 11) i 12) postaju točke 10) i 11).

Članak 6.

Poglavlje 3. mijenja se i glasi: "BANKE, ŠTEDIONICE I ŠTEDNO-KREDITNE
ZADRUGE"

Članak 7.

U članku 11. stavak 1. rečenica 1. mijenja se i glasi: "Banke i štedionice:"

U točki 1) briše se tekst "i druge štedno-kreditne organizacije".

U točki 4) iza riječi "pravnih osoba" dodaju se riječi "i fizičkih osoba
koje obavljaju registriranu djelatnost", a iza riječi "banci" dodaju se
riječi "i štedionici".

Iza stavka 1. dodaje se novi stavak 2. koji glasi:

"Štedno-kreditne zadruge obavljaju poslove platnog prometa propisane
Zakonom o štedno-kreditnim zadrugama".

Članak 8.

U poglavlju 4. brišu se riječi "i telekomunikacije".

Članak 9.

U članku 12. stavku 1. rečenici 1. brišu se riječi "i telekomunikacije".

Članak 10.

U članku 21. Zakona dodaje se novi prvi stavak koji glasi:

"Sudionik ne može namiriti obveze asignacijom, cesijom i preuzimanjem
duga ukoliko ima evidentirane nenamirene obveze na računu u ovlaštenoj
organizaciji".

Članak 11.

Članak 25. mijenja se i glasi:

"Plaćanje s računa u smislu odredbi članka 3. ovoga Zakona, provodi
se do visine pokrića na računu. Pokrićem se smatra raspoloživi saldo na
računu od prethodnog dana, uvećan za priljev sredstava tijekom dana i sredstva
kredita na podlozi ugovora o tekućem računu s depozitnom institucijom u
smislu članka 13. stavka 3. ovoga Zakona, a umanjen za plaćanja u tom danu
do vremena utvrđivanja pokrića.

Ako se plaćanje provodi pravnoj ili fizičkoj osobi čija se sredstva
po viđenju na njenom računu uključuju u depozit druge depozitne institucije,
različite od platiteljeve, pored uvjeta pokrića prema odredbama stavka
1. ovoga članka, mora biti zadovoljen i uvjet da istodobno na računu njegove
depozitne institucije postoji potražni saldo najmanje u visini kojom treba
zadužiti račun platitelja."

Članak 12.

Iza članka 25. dodaje se novi članak 25a. koji glasi:

"Članak 25a.

Ako se na kraju dnevne obrade podataka platnog prometa depozitna institucija
koristila interventnim kreditom Hrvatske narodne banke, Zavod će idući
radni dan započeti kontrolu primjene odredbi članka 25. stavka 2. ovoga
Zakona.

Zavod će provoditi kontrolu primjene odredbi članka 25. stavka 2. ovoga
Zakona i u slučaju ako depozitna institucija ima u Zavodu evidentirane
nenamirene obveze u smislu članka 33. stavka 4. ovoga Zakona.

Zavod provodi kontrolu primjene odredbi članka 25. stavka 2. ovoga Zakona
dok depozitna institucija ne vrati interventni kredit, odnosno dok ne namiri
evidentirane nenamirene obveze u Zavodu.

O korištenju i vraćanju interventnog kredita Hrvatska narodna banka
izvještava Zavod.

Ako se zbog kontrole primjene odredbi članka 25. stavka 2. ovog Zakona
ne mogu provoditi zadana plaćanja Zavod o tome izvještava Hrvatsku narodnu
banku i dotičnu depozitnu instituciju."

Članak 13.

Članak 26. mijenja se i glasi:

"Nalozi za prisilnu naplatu, nalozi za plaćanje zakonskih obveza ili
javnih prihoda i nalozi vjerovnika na osnovi vrijednosnih papira i instrumenata
osiguranja plaćanja izvršavaju se iz sredstava sudionika koja se vode na
njegovim računima kod svih ovlaštenih organizacija, ako zakonom ili propisom
donesenim na temelju zakona nije drukčije određeno.

Ovlaštena organizacija, koja vodi račun na koji glasi nalog iz stavka
1. ovog članka, upućuje drugim ovlaštenim organizacijama zahtjev za prijenos
sredstava s računa platitelja koji se vode kod tih ovlaštenih organizacija
na račun na koji glasi nalog za plaćanje i obavijest o prestanku prijenosa
sredstava. Druga ovlaštena organizacija dužna je postupiti po primljenom
zahtjevu i obavijesti.

U nedostatku sredstava za izvršenje plaćanja iz stavka 1. ovoga članka
u cijelosti ovlaštena organizacija, koja je primila nalog na izvršenje,
izvršava nalog djelomično i o tome izvješćuje sudionike - platitelja i
primatelja sredstava."

Članak 14.

Članak 29. mijenja se i glasi:

"Sudionici su dužni za svoja novčana sredstva koja se evidentiraju na
računima kod Zavoda odrediti jednu ili više depozitnih institucija kod
kojih će se ta sredstva dnevno uključivati kao depozit po viđenju i s tim
depozitnim institucijama zaključiti ugovor o depozitu. Sredstva na jednom
računu vode se u depozitu jedne depozitne institucije.

Sudionik može u Zavodu otvoriti više računa za redovno poslovanje i
sredstva na tim računima vode se u depozitu različitih depozitnih institucija.

Novčana sredstva na računima depozitara i depoziti utvrđeni zakonom
dnevno se uključuju kao depozit po viđenju Hrvatske narodne banke.

Hrvatska narodna banka može, temeljem posebnog ugovora, uključivati
u svoj depozit i pojedine račune za naplatu prihoda izvanproračunskih fondova
na razini države."

Članak 15.

Članci 30. i 31. brišu se.

Članak 16.

Članak 33. mijenja se i glasi:

"Ovlaštena organizacija dužna je naloge za plaćanje primljene od sudionika
i drugih ovlaštenih organizacija izvršiti idući radni dan od dana primitka,
ako su ispunjeni uvjeti iz ovoga Zakona.

Izuzetno od stavka 1. ovoga članka, ovlaštena organizacija dužna je
naloge za plaćanje koje daju Hrvatska narodna banka, depozitne institucije,
državni proračun i korisnici sredstava državnog proračuna, sudionici za
plaćanje između deponenata iste depozitne institucije kao i naloge koje
Hrvatska narodna banka svojom odlukom utvrdi s visokim prioritetom izvršiti
istoga radnog dana kada ih je primila, ako su ispunjeni uvjeti iz ovoga
Zakona. Isti radni dan izvršavaju se i nalozi za uključenje sredstava iz
članka 29. stavka 1. i 3. ovoga Zakona.

Ovlaštena organizacija dužna je primljene naloge za plaćanje koji se
odnose na sudionike čiji se računi vode kod druge ovlaštene organizacije
predati Zavodu odmah, a najkasnije idućeg radnog dana, osim naloga koji
se izvršavaju putem Hrvatskog sustava velikih plaćanja.

Nalozi za plaćanje koji nisu izvršeni, zbog neispunjavanja uvjeta iz
članka 25. ovoga Zakona, evidentiraju se u ovlaštenoj organizaciji prema
vremenskom redoslijedu primitka i tim redom se izvršavaju čim se ispune
uvjeti iz ovoga Zakona, ako zakonom nije drukčije određeno, ili se vraćaju
nalogodavatelju na njegov zahtjev.

Izuzetno od odredbi stavka 4. ovoga članka, danom stupanja na snagu
odluke o imenovanju privremenog upravitelja u skladu s odredbama Zakona
o bankama, na teret računa banke ne mogu se izvršavati nalozi za plaćanje
osim naloga koje je izdao privremeni upravitelj.

Ako je zbog ograničenja iz odredbi članka 25. st. 2. i članka 25a. ovog
Zakona moguće izvršiti samo dio naloga za plaćanje, ovlaštena organizacija
izvještava o tome dotičnu depozitnu instituciju, koja u dogovoru sa svojim
deponentima određuje redoslijed izvršenja i o tome izvještava nadležnu
ovlaštenu organizaciju.

Odluku iz stavka 2. ovog članka Hrvatska narodna banka donijet će u
roku od sedam dana od dana stupanja na snagu ove Uredbe.

Subota se, u smislu odredbi ovoga članka, ne smatra radnim danom."

Članak 17.

U članku 36. stavku 1. iza točke 6) dodaju se nove točke 7), 8), 9)
i 10) koje glase:

"7) sadržaj i način vođenja registra računa kod ovlaštenih organizacija;

8) sadržaj vodećeg broja depozitne institucije;

9) konstrukciju računa u depozitnoj instituciji;

10) sadržaj naloga za plaćanje te vrste, sadržaj i raspored elemenata
na obrascima platnog prometa za plaćanje preko računa u depozitnim institucijama."

Članak 18.

U članku 38. stavku 1. na kraju točke 1) dodaju se riječi "u Zavodu";

Točke 2), 4) i 5) brišu se.

Dosadašnja točka 3) postaje točka 2), a dosadašnje točke 6) i 7) postaju
točke 3) i 4).

Na kraju točke 2) dodaju se riječi "za plaćanje preko računa u Zavodu;"

Članak 19.

U članku 54. stavku 1. riječi "od 3.000.000 do 10.000.000 hrvatskih
dinara" zamjenjuju se riječima "od 3.000,00 do 10.000,00 kuna", a iza riječi
"pravna osoba" dodaju se riječi "i fizička osoba koja obavlja registriranu
djelatnost."

Točka 2. mijenja se i glasi:

"2. ako obveze namiri asignacijom, cesijom i preuzimanjem duga protivno
Zakonu (čl. 21. st. 1.) i ako neposredno namirene novčane obveze ne evidentira
preko računa kod ovlaštene organizacije (čl. 21. st. 2.)"

U stavku 2. riječi "od 100.000 do 500.000 hrvatskih dinara" zamjenjuju
se riječima "od 100,00 do 500,00 kuna."

Članak 20.

U članku 55. stavku 1. riječi "od 10.000.000 do 15.000.000 hrvatskih
dinara" zamjenjuju se riječima "od 10.000,00 do 15.000,00 kuna"

U stavku 1. pod a) iza riječi "pravna osoba" dodaju se riječi "i fizička
osoba koja obavlja registriranu djelatnost".

U stavku 1. pod a) iza točke 1. dodaju se nove točke 2. i 3. koje glase:

"2. ako obavlja plaćanje gotovim novcem protivno odluci Hrvatske narodne
banke (članak 6. stavak 2.)

3. ako o dospijeću zakonskih obveza ili javnih prihoda ne podnese naloge
za plaćanje tih obveza neovisno o raspoloživim sredstvima na računima kod
ovlaštene organizacije (članak 58. stavak 1.)"

U stavku 1. pod b) točke 3., 6. i 7. mijenjaju se i glase:

"3. ako ne izvrši naloge za plaćanje i ne postupi na način određen u
članku 26. ovoga Zakona,

6. ako nalog za plaćanje izvrši suprotno odredbi članka 33. ovoga Zakona,

7. ako primljeni nalog za plaćanje koji se odnosi na sudionike čiji
se računi vode kod druge ovlaštene organizacije ne preda Zavodu u roku
(članak 33. stavak 3.)"

U stavku 1. pod b) iza točke 11. dodaje se točka 12. koja glasi:

"12. ako na traženje tijela nadležnih za porezni odnosno financijski
nadzor ne dostavi podatke o plaćanjima s računa sudionika - pravnih osoba
i fizičkih osoba koje obavljaju registriranu djelatnost (članak 5. stavak
4.)".

U stavku 1. pod c) točka 2. briše se.

U stavku 1. pod d) točka 2. mijenja se i glasi:

"2. ako ne postupi po odredbi članka 29. ovog Zakona".

U stavku 1. pod d) točka 3. briše se.

U stavku 2. riječi "od 300.000 do 1.000.000 hrvatskih dinara" zamjenjuje
se riječima "od 300,00 do 1.000,00 kuna".

Članak 21.

Iza članka 56. dodaje se novi članak 56a. koji glasi:

"Članak 56a.

Hrvatska narodna banka će svojom odlukom propisati datum prijenosa računa
pojedinih banaka i štedionica iz Zavoda u Hrvatsku narodnu banku i datum
početka rada Hrvatskog sustava velikih plaćanja.

Zavod će voditi račune banaka i štedionica do njihovog prijenosa u Hrvatsku
narodnu banku."

Članak 22.

U članku 58. stavak 1. mijenja se i glasi:

"Pravna osoba i fizička osoba koja obavlja registriranu djelatnost dužne
su o dospijeću zakonskih obveza ili javnih prihoda podnijeti naloge za
plaćanje tih obveza ovlaštenoj organizaciji u kojoj vode račune, neovisno
o raspoloživim sredstvima na računima."

Članak 23.

Članak 61. mijenja se i glasi:

"Ovlaštena organizacija neće provesti naloge za plaćanje uz koje se
istodobno moraju platiti zakonske obveze ili javni prihod ako prethodno
nisu plaćene te obveze.

Ovlaštena organizacija iz prethodnog stavka obavlja kontrolu točnosti
obračuna i uplata doprinosa iz plaća i doprinosa na plaće.

Ako pravna osoba i fizička osoba koja obavlja registriranu djelatnost
ne isplaćuje plaću dužna je podnijeti ovlaštenoj organizaciji naloge za
uplatu doprinosa u rokovima utvrđenim posebnim propisima.

Ukoliko pravna i fizička osoba koja obavlja registriranu djelatnost
iz prethodnog stavka ne podnese naloge za uplatu doprinosa, ovlaštena organizacija
dužna je izvršiti obračun i naplatu s računa te pravne osobe i fizičke
osobe koja obavlja registriranu djelatnost i to doprinos za zdravstveno
osiguranje na temelju broja zaposlenih prema evidenciji Hrvatskog zavoda
za zdravstveno osiguranje, a doprinos za mirovinsko i invalidsko osiguranje
na osnovi broja zaposlenih prema evidenciji Hrvatskog zavoda za mirovinsko
osiguranje.

Naloge za uplatu doprinosa iz ovog članka ovlaštena organizacija izvršava
prije evidentiranih neizvršenih naloga iz članka 33. stavka 4. ovoga Zakona.

Pravne osobe koje isplaćuju dividende ili akontacije dividendi odnosno
dobit ili akontaciju dobiti, dužne su pri davanju naloga za isplatu dividende
odnosno dobiti podnijeti ovlaštenoj organizaciji potvrde Porezne uprave,
Hrvatskog zavoda za mirovinsko osiguranje i Hrvatskog zavoda za zdravstveno
osiguranje da su u cijelosti podmirile obveze uplate poreza, prireza i
doprinosa. Ukoliko pravne osobe ne podnesu navedene potvrde, ovlaštena
organizacija neće provesti naloge za isplatu dividende.

Pravna osoba koja nije podmirila obveze uplate doprinosa za mirovinsko
i zdravstveno osiguranje, kao i poreze, ne može davati pozajmice ili dotacije
sindikalnim podružnicama odnosno stožerima".

Članak 24.

Iza članka 61. dodaju se novi članci 61a. i 61b. koji glase:

"Članak 61a.

Ovlaštena organizacija kod koje se vode novčana sredstva pravne ili
fizičke osobe izvršava rješenje inspektora Financijske policije kojim je
toj osobi naloženo plaćanje javnih prihoda.

Novčanom kaznom od 4.000,00 do 40.000,00 kuna kaznit će se za privredni
prijestup ovlaštena organizacija ako ne izvrši rješenje iz stavka 1. ovog
članka.

Novčanom kaznom od 500,00 do 2.000,00 kuna kaznit će se za privredni
prijestup i odgovorna osoba u ovlaštenoj organizaciji ako ne izvrši rješenje
iz stavka 1. ovog članka.

Članak 61b.

Izuzetno od odredbi članka 33. stavka 4. i članka 61. stavka 5. ovoga
Zakona, ovlaštena organizacija izvršava naloge za plaćanje sudionika iz
sredstava dobivenih na osnovi rješenja Vlade Republike Hrvatske prije svih
drugih nepodmirenih obveza sudionika".

Članak 25.

Sudionici koji na dan početka primjene ove Uredbe nisu zaključili ugovor
s depozitnom institucijom o deponiranju sredstava na računu u Zavodu i
koji imaju zaključene ugovore o deponiranju sredstava na jednom računu
kod više depozitnih institucija ne mogu obavljati plaćanje s računa dok
ne postupe u skladu s odredbama stavka 1. i 2. članka 29. ovoga Zakona.

Članak 26.

Potanje naputke za provedbu ove Uredbe koji se odnose na postupanje
Zavoda i vlasnika računa otvorenih u Zavodu donosi glavni direktor Zavoda.

Članak 27.

Stupanjem na snagu ove Uredbe prestaje važiti Uredba o izmjenama i dopunama
Zakona o platnom prometu u zemlji ("Narodne novine", broj 138/97) i Uredba
o dopuni Zakona o platnom prometu u zemlji ("Narodne novine" broj 165/98).

Provedbeni propisi doneseni na temelju Uredbi iz stavka 1. ovog članka
ostaju na snazi i primjenjuju se do donošenja novih provedbenih propisa
na temelju ove Uredbe.

Članak 28.

Ova Uredba stupa na snagu danom objave u "Narodnim novinama".

Klasa: 450-08/99-01/01
Urbroj: 5030115-99-1
Zagreb, 4. ožujka 1999.

Predsjednik
**mr. Zlatko Mateša,** v. r.

Uredba, NN 23/1999-488